Ρ6_ΤΑ(2005)0184

Τόγκο

Ψήφισμα του Ευρωπαϊκού Κοινοβουλίου σχετικά με το Τόγκο

Το Ευρωπαϊκό Κοινοβούλιο,

- έχοντας υπόψη τον Αφρικανικό Χάρτη των Δικαιωμάτων του Ανθρώπου και των Λαών,

- έχοντας υπόψη τα προηγούμενα ψηφίσματά του για την κατάσταση στο Τόγκο,

- έχοντας υπόψη τις δηλώσεις της Επιτροπής και της Προεδρίας του Συμβουλίου,

- έχοντας υπόψη το άρθρο 115, παράγραφος 5, του Κανονισμού του,

Α. εκφράζοντας την ζωηρή του ανησυχία για το διαρκώς επιδεινούμενο κύμα βίας που έχει ξεσπάσει μετά τις αμφισβητούμενες προεδρικές εκλογές της 24ης Απριλίου 2005 και το οποίο έγινε αιτία να χαθούν 100 ζωές, ενώ πάνω από 18500 πρόσφυγες αναγκάστηκαν να καταφύγουν στις γείτονες χώρες του Μπενίν και της Γκάνα,

Β. λαμβάνοντας υπόψη ότι η βία ξέσπασε στις 26 Απριλίου 2005 όταν ο Faure Gnassingbe, γιος του Eyadema Gnassingbe, ανακηρύχθηκε νικητής των εκλογών σύμφωνα με προσωρινά αποτελέσματα τα οποία του έδιναν το 60% των ψήφων, έναντι 38% του Emmanuel Bob-Akitani, ο οποίος ηγείτο συνασπισμού έξι κομμάτων της αντιπολίτευσης,

Γ. λαμβάνοντας υπόψη ότι οι προεδρικές εκλογές, που έλαβαν χώρα στις 24 Απριλίου 2005 στο Τόγκο, αμαυρώθηκαν από σοβαρές παρατυπίες, οι οποίες ξεκίνησαν ήδη από την κατάρτιση των εκλογικών καταλόγων και τη διανομή των εκλογικών καρτών στους εκλογείς και συνοδεύτηκαν από μέτρα ωμής καταστολής εναντίον των στελεχών της αντιπολίτευσης,

Δ. λαμβάνοντας υπόψη ότι το Συνταγματικό Δικαστήριο του Τόγκο έχει επιβεβαιώσει τη νίκη στις προεδρικές εκλογές του Faure Gnassingbe και έχει απορρίψει ένσταση της αντιπολίτευσης που υποστηρίζει ότι υπήρξε νοθεία των εκλογών,

Ε. λαμβάνοντας υπόψη ότι ο συνασπισμός των κομμάτων της αντιπολίτευσης αμφισβητεί το αποτέλεσμα των εκλογών και ζητεί την ακύρωση των εκλογικών αποτελεσμάτων, ενώ καταγγέλλει παράλληλα τις σοβαρές παρατυπίες που αμαύρωσαν την εκλογική διαδικασία,

ΣΤ. λαμβάνοντας υπόψη ότι σε πολυάριθμα εκλογικά κέντρα, η μεταφορά των καλπών πραγματοποιήθηκε από τις ένοπλες δυνάμεις, αφού αυτά έκλεισαν,

Ζ. λαμβάνοντας υπόψη ότι, αντίθετα με όσα προέβλεπε η συμφωνία που υπογράφηκε υπό την αιγίδα της Οικονομικής Κοινότητας των Κρατών της Δυτικής Αφρικής (ΟΚΚΔΑ), δεν επετράπη στους εκπροσώπους της αντιπολίτευσης να συμμετάσχουν στις εργασίες της ανεξάρτητης εφορευτικής επιτροπής,

Η. λαμβάνοντας υπόψη το γεγονός ότι, όπως αναφέρθηκε, οι εκδηλώσεις βίας που ακολούθησαν τις εκλογές είχαν ως αποτέλεσμα να ανέλθουν οι νεκροί σε πολλές δεκάδες και οι σοβαρά τραυματισμένοι σε πάνω από 300,

Θ. λαμβάνοντας υπόψη ότι οι αντιδράσεις της διεθνούς κοινότητας στις εκλογές μέχρι στιγμής ποικίλλουν, με την Γαλλία και την ΟΚΚΔΑ να χαρακτηρίζουν τις εκλογές ικανοποιητικές παρά τις κάποιες παρατυπίες, ενώ οι ΗΠΑ αμφισβητούν την γνησιότητα των αποτελεσμάτων,

Ι. λαμβάνοντας υπόψη ότι ο Mamadou Tandja, Πρόεδρος του Νίγηρα και προεδρεύων της ΟΚΚΔΑ, απέστειλε αντιπροσωπεία στο Λομέ την 1η Μαΐου 2005 με σκοπό τη συνέχιση των προσπαθειών για επίλυση της κρίσης στη χώρα και για αποτροπή περαιτέρω αποσταθεροποίησης της ευρύτερης περιοχής, η οποία έχει ήδη πληγεί σοβαρά από την κρίση στην Ακτή του Ελεφαντοστού,

1. καταδικάζει απολύτως τις πράξεις βίας και καταστολής με τις οποίες οι δυνάμεις της τάξης αντιμετώπισαν όσους αμφισβήτησαν τη γνησιότητα των εκλογών, καθώς και τις πράξεις βίας και αυθαιρεσίας που σημειώθηκαν εναντίον των ξένων

2. καταδικάζει την εμπρηστική επίθεση που κατέστρεψε ολοσχερώς το Ινστιτούτο Γκαίτε στο Λομέ και καλεί τις αρχές του Τόγκο να εξασφαλίσουν αποτελεσματική προστασία όλων των ξένων υπηκόων και οργανώσεων

3. καλεί τις δυνάμεις ασφαλείας να θέσουν τέρμα σε όλες τις ενέργειες βίας και εκφοβισμού εναντίον των πολιτών, καθώς επίσης και στη δράση των ενόπλων συμμοριών, και να επιτελέσουν το καθήκον τους διαφυλάττοντας τη δημόσια τάξη με πνεύμα σεβασμού των ανθρωπίνων δικαιωμάτων

4. ζητεί τη σύσταση ανεξάρτητης εξεταστικής επιτροπής προκειμένου να διαλευκανθούν τα περιστατικά βίας και αυθαιρεσίας και να καταλογισθούν ευθύνες, ούτως ώστε να εντοπιστούν και να προσαχθούν στη δικαιοσύνη οι αυτουργοί, για να δικαστούν σύμφωνα με τις αρχές που διέπουν το κράτος δικαίου·

5. φρονεί ότι οι συνθήκες, υπό τις οποίες πραγματοποιήθηκαν οι εκλογές της 24ης Απριλίου 2005, καταπάτησαν τις αρχές της διαφάνειας, του πλουραλισμού και της αυτοδιάθεσης του λαού τις οποίες προβλέπουν σχετικά οι περιφερειακές και διεθνείς συνθήκες, και συνεπώς καθίσταται αδύνατη η αναγνώριση ως νομίμων των αρχών που προέκυψαν από τις εκλογές·

6. υπογραμμίζει ότι οι εν λόγω εκλογές δεν πληρούν τις αναγκαίες εκείνες προϋποθέσεις που θα επιτρέψουν την επανάληψη της συνεργασίας μεταξύ Τόγκο και Ευρωπαϊκής 'Ενωσης·

7. καλεί τις αρχές του Τόγκο να συγκαλέσουν εθνική συνδιάσκεψη, με συμμετοχή των κομμάτων της αντιπολίτευσης και εκπροσώπων της κοινωνίας των πολιτών, προκειμένου να εξευρεθεί λύση για την έξοδο από την κρίση και να δρομολογηθούν νέες προεδρικές και κοινοβουλευτικές εκλογές άξιες του ονόματός τους: δημοκρατικές, ελεύθερες, δίκαιες και διαφανείς, υπό διεθνή εποπτεία και κατόπιν συναινετικής αναθεώρησης του εκλογικού κώδικα και των εκλογικών καταλόγων

8. καλεί την Επιτροπή, το Συμβούλιο και τους περιφερειακούς και διεθνείς οργανισμούς στο σύνολό τους, να καταβάλουν προσπάθειες για την επιστροφή στην ασφάλεια και στο διάλογο, γεγονός που θα επιτρέψει στους επικεφαλής όλων των πολιτικών δυνάμεων και των κρατικών φορέων, πολιτικών και στρατιωτικών, να εργαστούν για την εθνική συμφιλίωση και για την γνήσια αλλαγή, με σεβασμό της δημοκρατικής έκφρασης όλων των πολιτών του Τόγκο·

9. καλεί τα κράτη μέλη της ΕΕ να απόσχουν από κάθε μονομερή δήλωση όσον αφορά τη γνησιότητα των εκλογών και να αναζητήσουν αντιθέτως κοινή θέση στο πλαίσιο της ΕΕ·

10. απευθύνει έκκληση προς τις αρχές του Τόγκο να τηρήσουν τις 22 δεσμεύσεις που ανέλαβαν στο πλαίσιο των διαβουλεύσεων που πραγματοποιήθηκαν βάσει του άρθρου 96 της συμφωνίας του Κοτονού, όσον αφορά την επαναφορά της δημοκρατίας και τον σεβασμό των δικαιωμάτων του ανθρώπου και των θεμελιωδών ελευθεριών

11. εκτιμά ότι οι αρχές του Τόγκο οφείλουν να αναλάβουν πλήρως την ευθύνη για οιαδήποτε βιαιοπραγία σημειωθεί εναντίον της σωματικής ακεραιότητας των πολιτών, συγκεκριμένα δε των εκπροσώπων των κομμάτων της αντιπολίτευσης, των αγωνιστών για τα ανθρώπινα δικαιώματα και των δημοσιογράφων

12. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή, στους Γενικούς Γραμματείς των Ηνωμένων Εθνών, της Αφρικανικής Ένωσης και της ΟΚΚΔΑ, στις Συμπροέδρους της Κοινοβουλευτικής Συνέλευσης Ίσης Εκπροσώπησης ΑΚΕ-ΕΕ, καθώς και στον Πρόεδρο, στην Κυβέρνηση και στην Εθνοσυνέλευση του Τόγκο.

--------------------------------------------------